Scho mit 24 Johr het de Bonhoeffer sich in evangelischer Theologii habilitiirt. Er het dann Uslandserfahrige gsammlet un isch uf Schpanie un in d USA greist. Nach sine Uslandsufenthalt isch er Privatdozent z Berlin worde. Er isch au Jugendreferent gsi un het sich in de ökumenische Bewegig engagiirt.  Wo de Hitler im 1933 an d Macht cho isch, het de Bonhoeffer scho bald sine Vorbehalt gäge s noii Regime Usdruck gäh. Im Chilekampf het er sich gäge di Dütsche Chrischte gschtellt, de Arieparagraph abglehnt un d Judeverfolgig aaprangeret.  Im Johr 1935 het er d Leitig vom Predigerseminar vo de Bekennende Chile z Finkewalde übernoh. D Nazionalsozialischte hei ihm im 1940 es Redeverbot erteilt un im 1941 au es Schribverbot. Am 5. April 1943 het me de Bonhoeffer verhaftet un am 9. April 1945 - wäge sinere Beteiligung am Hitlerattetat vom 20. Juli 1944 - im KZ Flossebürg ufghängt.